รมว.แรงงาน มอบป้ายส่วนต่อเติมอาคารเรียนชั้นล่างโรงเรียนวัดศิริมงคล จ.สมุทรสาคร ซึ่งเป็นโรงเรียนต้นแบบในการจัดการศึกษาสำหรับนักเรียนไร้สัญชาติไทย เสริมสร้างความเสมอภาคเท่าเทียมในสังคม
พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน กล่าวว่า รัฐบาลมีนโยบายสนับสนุนให้ภาคเอกชนซึ่งเป็นนายจ้างหรือผู้ประกอบการที่จ้างแรงงานต่างด้าวให้การดูแลลูกจ้างแรงงานต่างด้าวอย่างเท่าเทียมกับแรงงานไทย ซึ่งการดูแลลูกของแรงงานต่างด้าวโดยให้โอกาสเข้าเรียนในโรงเรียนของไทยร่วมกับเด็กไทยก็เป็นกิจกรรมที่ช่วยส่งเสริมคุณภาพชีวิตแรงงานต่างด้าวและครอบครัวอย่างเท่าเทียม สำหรับการมอบป้ายส่วนต่อเติมห้องเรียนโรงเรียนวัดศิริมงคล อ.เมือง จ.สมุทรสาคร ในวันนี้ เป็น “โครงการปันฝัน ปั้นยิ้ม” ซึ่งบริษัทเบทเตอร์เวย์ (ประเทศไทย) จำกัด ได้ร่วมกับเครื่องสำอาง “มิสทีน” ร่วมให้ความอนุเคราะห์สนับสนุนในการก่อสร้างส่วนต่อเติมอาคารเรียนชั้นล่าง จำนวน 3 ห้องเรียน  โดยเปิดสอนตั้งแต่ชั้นอนุบาล-ประถมศึกษาปีที่ 6 มีนักเรียนทั้งหมด 150 คน ในจำนวนนี้เป็นเด็กต่างด้าว 135 คน และเด็กไทย 15 คน ซึ่งเป็นโรงเรียนต้นแบบที่เปิดโอกาสให้นักเรียนที่ไม่มีทะเบียนราษฎร์หรือสัญชาติไทยเข้าเรียนร่วมกับเด็กไทย เด็กส่วนใหญ่มีสัญชาติเมียนมา มอญ กะเหรี่ยง ไทยใหญ่ ที่ติดตามผู้ปกครองมาใช้แรงงานในภาคเกษตรหรือเรียกว่าเด็กชนเผ่า (เด็กชายขอบ) และอีกกลุ่มเป็นกลุ่มของลูกแรงงานต่างด้าว จึงขอขอบคุณภาคเอกชน ที่ตระหนักถึงความสำคัญของเด็กที่อยู่ในวัยกำลังเจริญเติบโต ให้ได้มีห้องเรียนที่เพียงพอและขอใช้ห้องเรียนให้เกิดประโยชน์อย่างเต็มที่ต่อไป 

รัฐมนตรีว่าการกระทรวงแรงงาน กล่าวเพิ่มเติมว่า จังหวัดสมุทรสาคร มีแรงงานต่างด้าวที่ได้รับใบอนุญาตทำงาน จำนวนกว่า 270,000 คน ส่วนกลุ่มแรงงานประมงมาตรา 83 แห่งพระราชกำหนดการประมง พ.ศ.2558 ที่ผ่านการพิสูจน์สัญชาติ รัฐบาลขยายระยะเวลาการทำงานออกไปอีก 2 ปี มีจำนวน 282 ราย ขณะนี้มาดำเนินการแล้ว 175 ราย